બાપુની આધ્યાત્મિક શિક્ષા મૂળભૂત રીતે સર્વ સમાવેશક છે અને જીવન પ્રત્યેનો આ ઉદાર, વહેવારુ અભિગમ સત્ય – પ્રેમ – કરુણાનાં સંગીન પાયા પર આધારિત હોવાથી વિશ્વના કરોડો લોકોને આકર્ષી શકે છે. અહંકારી સંકુચિતતા અને સામાન્ય સમજના વિરોધી તેવા રૂઢીચુસ્ત ધર્મોપદેશનો અંચળો આજનો યુવાન ફગાવી રહ્યો છે. તેવી પરિસ્થિતિમાં અનેક યુવાનો બાપુના સંનિષ્ઠ અનુયાયીઓ બન્યા છે. તેમાં કશી નવાઈ નથી. ધાર્મિક બંધનોમાંથી મુક્ત કરીને બાપુનો સંદેશ તેમને આધ્યાત્મિક વિકાસ માટે ઉડ્ડયન કરવા પ્રેરે છે.